2. schôdza NR SR - 1.deň - B. popoludní
Dátum: 2016-04-18
Poslanec: Matovič, Igor (OĽANO)
Druh vystúpenia: Vystúpenie v rozprave

87. Pán nový predseda Národnej rady, kolegovia, kolegyne, pán nový predseda Národnej rady, povedal som to naschvál a teda začnem najprv hovoriť k vám. Keď pred necelými štyrmi týždňami tu nastal spor ohľadne výborov, tak zvolali sme grémium, alebo teda iniciovali sme zvolanie grémia, vy ste ho zvolali a na tom grémiu som bol naozaj doslova milo potešený z vašeho prístupu. Keď sme navrhli, že však vlastne vôbec to nebude bolieť, však prečo by ste nemohli vymeniť napríklad poslanca Simona z výboru zahraničného za poslanca Klusa, ktorý zase je vo výbore pre poľnohospodárstvo a navzájom takýmto spôsobom vyjsť v ústrety opozičným poslancom alebo teda poslanca Beblavého preradiť do výboru pre financie a rozpočet alebo teda prípad, ktorý spomínal Daniel Lipšic, tak vy ste, a naozaj mi to pripadalo z takej pozície novo, čerstvo zvoleného predsedu Národnej rady s pocitom, že dostali ste hlasy od opozície, aj keď za seba hovorím, že určite môj teda nie, ale teda dostali ste, treba uznať, tak ste povedali, že áno, urobíte všetko pre to, aby sa vyšlo v ústrety týmto požiadavkám a ja som od vás chcel, že dajte chlapské slovo. Vy ste tam za touto drevenou stenou dali chlapské slovo, že áno, vyjdete v ústrety opozičným požiadavkám. Ešte ste mňa požiadali, aby som to išiel dohodnúť s ostatnými poslancami, ktorých sa to dotýkalo, že či teda v tom prípade, ak vy teda poviete, že áno, urobíte všetko pre to, aby ste im vyšli v ústrety, či sú ochotní stiahnuť svoje návrhy a neobštruovať alebo teda nezdržovať schôdzu. Tak ja som ich ešte išiel presvedčiť o tom, že toto spravíte. Daniel Lipšic, áno, skúsenejší to politik, mi v tej situácii hovorí: "nerobte to, podvedú vás". A ja dnes musím dať za pravdu Danielovi Lipšicovi, áno, nemali ste to robiť, lebo ste nás, pán novozvolený predseda Národnej rady, podviedli. Vy jednoducho začínate podvodom. Doteraz ste iba vytvárali koalíciu s dvomi podvodníkmi, s Bugárom a Prochádzkom, ktorí podviedli svojich voličov. Čiže postavili ste základ svojej koalície na podvode a, bohužiaľ, dnes ste sa pridali ako tretí podvodník k nim, keď v prvom rozhodnutí, pri prvom kroku, kedy ste mali ukázať, že ste autonómny predseda Národnej rady, ste dokázali, že ste len bábkou Bélu Bugára, lebo to, čo vám nepošušká do ucha, nespravíte. A môže sa Gál tam smiať jako opica, jednoducho je to pravda. Čiže... (Prerušenie vystúpenia predsedajúcim.) Danko, Andrej, predseda NR SR 88. Pán poslanec, poprosím vás o elementárnu slušnosť. Aj keď slovník k tomu nepatrí, ale poprosím vás a upozorňujem vás, aby ste dodržiavali slušnosť pri rozprávaní. Ďakujem. Matovič, Igor, poslanec NR SR 89. Dobre, tak už teraz si neodpustím, pán predseda Národnej rady, upozorniť vás, že prosím vás, rozprávajte po slovensky. Ste predseda Slovenskej národnej rady a keď oslovujete tu poslancov, keď tu oslovujete poslancov Národnej rady, keď ich vyzývate k faktickým poznámkam, tak každého jedného hovoríte Vašečka Richard. Bugár Béla, Viskupič József, to je jedno, Viskupič Józef. Opačne, najprv priezvisko a meno, sa hovorí v maďarskom jazyku, pán predseda Národnej rady, pán predseda Slovenskej národnej strany. Keď chcete hovoriť v slovenskom jazyku, hovorí sa najprv meno, až potom priezvisko. Dobre? Čiže, keď už teda máme sa upozorňovať, že kto ako má rozprávať. Čiže pokračujem ďalej. Pán predseda Národnej rady, počul som, že ste povedali, že toto je svinstvo. Toto nie je svinstvo, toto bola lekcia, (reakcia z pléna) dobre. Tak pán bývalý alebo možno aj teraz je predseda... (Prerušenie vystúpenia predsedajúcim.) Danko, Andrej, predseda NR SR 90. Poprosím vás, naozaj... Matovič, Igor, poslanec NR SR 91. ... kultúrneho výboru, povedal, že to je svinstvo. Čo je svinstvo na tom, keď upozorním predsedu Národnej rady a zároveň predsedu Slovenskej národnej strany, že má hovoriť na pôde Slovenskej národnej rady po slovensky. Keď niekto hovorí a oslovuje človeka najprv priezviskom a potom menom, hovorí po maďarsky. Keď hovorí najprv meno a potom priezviskom, hovorí po slovensky. Takže bol by som rád, aby sme v tomto duchu sa tu ďalej rozprávali po slovensky. Čiže dali ste, pán predseda, najprv chlapské slovo, potom ste z tohto miesta následne dali verejný prísľub, že vyjdete v ústrety týmto poslancom a nedodržali ste ani chlapské slovo a nedodržali ste ani svoj verejný prísľub. Tak ako začali podvodom vaši koaliční partneri Bugár s Prochádzkom, ste sa pridali k nim a ste tretí podvodník v tejto koalícii. A pridali ste sa, bohužiaľ, k otcovi podvodníkov - k pánovi Robertovi Ficovi. Som veľmi rád, že pri tejto príležitosti Daniel Lipšic spomenul podvod pána Bašternáka. V situácii, keď dva mesiace pred začiatkom predsedníctva, ktoré Slovensko má unikátnu príležitosť, lebo iba raz za iks rokov, premiér bude bývať v byte, ktorý je postavený z nadmerných odpočtov DPH, za podvod za 8 miliónov eur. V tejto situácii je veľmi dôležité na túto kauzu upozorňovať a vyduriť Roberta Fica ešte pred začiatkom predsedníctva z tohto bytu, lebo ak Robert Fico bude predsedať z tohto bytu a bude naďalej bývať v tomto byte počas predsedníctva, môžem dopredu povedať, že upozorním na to všetkých, všetky kľúčové delegácie, transparentami každú jednu návštevu, ktorá k nemu príde do bytu, ktorú tam bude chcieť hostiť, v byte postavenom z daňových podvodov, na to, že máme predsedu vlády, ktorý kryje daňový podvod, ktorý urobil všetko pre to, aby táto kauza jeho osobného priateľa nebola vyšetrená. Je to obrovský prešľap. V situácii, keď tu sú zverejnené nejaké Panama papers, alebo teda papiere nejaké z Panamy o tajných daňových schránkach niekde na druhej strane Atlantiku. Ak bude predsedať Robert Fico a zároveň bude bývať v byte, ktorý má skoro 400 metrov štvorcových, v plnom luxusu, ktorý je postavený a zariadený z daňových podvodov, bude to najhoršia vizitka, ktorú Slovenská republika môže mať. Ja dobre vám radím, vydurte Roberta Fica z tohto bytu ešte do 1. júla tohto roku. Bolo mi veľmi smutno sa pozerať na Bélu Bugára, keď tu argumentoval tým, však poslanec Beblavý bol štátnym tajomníkom - neviem, kde to povedal - predsa on môže byť aj v zahraničnom výbore. Čo vy tu máte čo rozhodovať o tom, že kde, v ktorom výbore on sa bude dobre cítiť? Toto je presne politika Mečiara. Mečiarizmus. Keď som včera videl diskusiu s Danielom Lipšicom, Bélu Bugára, to bol presne Harabin, len prevtelený v duši Bélu Bugára. Keď z tohto miesta niekde plus-mínus tu, kde teraz sedí, keď povedal Harabin Danielovi Lipšicovi: "pôjdeš do basy, ty hajzel", tak včera Béla Bugár použil len obdobné slová. Povedal: "Dávaj si pozor na slová, lebo dopadneš veľmi zle." To je rovnaká vyhrážka, rovnaké vyhrážanie, ako sa tu vyhrážal niekedy Harabin. A ja sa čudujem, že takto hlboko dokáže tento človek klesnúť. Ale na druhej strane som veľmi rád, že po vzniku tejto koalície sa urobila hrubá čiara a že umožnilo to rozkvetu skutočného duchu Béla Bugára. Lebo to je človek dvoch tvárí. Jedna tvár pre médiá, tá hraná, ktorú doteraz nám tu vždy predvádzal a druhá skutočná, ktorú včera ukázal v tej diskusnej relácii a ďalšia, ktorú dnes predvádzal, keď obhajoval to, že vlastne budú poslanci opoziční, ktorí neposlúchali, zaradení v svojich trestných výboroch. Vrátili ste Slovensko viac ako dvadsať rokov späť, do noci dlhých nožov, vtedy, kedy Mečiar za trest všetkých opozičných poslancov strčil do výboru pre životné prostredie. Vy ste iba premenovali výbor a namiesto výboru pre životné prostredie je teraz zahraničný výbor. A že sa tam zrazu vyskytne Beblavý, ktorý chcel byť vo výbore pre financie, že sa tam zrazu vyskytnú aj ostatní poslanci, nepohodlní, napríklad Zsolt Simon, ktorého Béla Bugár teda potreboval niekam upratať, len, božechráň, tam, kde by naozaj mal byť, kde je jeho odbornosť, tak to už neriešite. Toto si nedovolil ani Robert Fico 1, ani Robert Fico 2. Vy ste prekonali jednotku, dvojku Fica a vrátili ste Slovensko o viac ako dvadsať rokov dozadu. A áno, je to presne v duchu "vyhraj voľby a môžeš všetko". Po tomto, aby ste mohli realizovať ducha tohto velikána, ktorý to povedal, ducha tej myšlienky, Béla Bugár určite veľmi túžil, dosiahol to a dnes som sa teda dozvedel, že strojcom alebo tým človekom, ktorý to zablokoval a ktorý povedal Danielovi, pánovi Dankovi, novému predsedovi Národnej rady, aby neumožnil výmeny vo výboroch, tak bol konkrétne tento pán. Tento demokrat, ktorý sa tu iks rokov, tridsať rokov hral na demokrata a dnes v tejto vašej koalícii konečne môže ukazovať pravú tvár. Môžete sa hanbiť, pán predseda, či podpredseda Bugár, aj pán predseda Danko. Vytvorili ste trestné výbory pre poslancov, ktorí sa, ktorým, o ktorých si myslíte, že patria do týchto výborov a ktorým nechcete dovoliť, aby si mohli realizovať svoju odbornosť vo výbore, do ktorého v skutočnosti patria. Pán predseda Danko, začali ste tým, že ste nedodržali svoje chlapské slovo, ani verejný prísľub. Je to vaša hanba.